Peynîya nê hewteyî de paytextê Swêdî Stockholmî de seba xatirê caardişê yewîya neteweyîye hunermendanê kurdan konserêk serûber kerd. Beşdaranê nê konserî ra yew zî Xelîl Xemgîn bi. Xemgînî derheqê înîsîyatîfê hunermendan û karê înan de ANFyî reyde qisey kerd.
Xemgînî vist vîrî ke hêrişê dewleta tirke yê vera Rojawanî ra dima hunermendî kom bîyî û bire daye ke seba yewîya neteweyî ya kurdan têbigêrê. Xemgînî ard ziwan ke xîretê înan mîyanê şarî de cewabê xo dî û eşkera kerd ke wexto ke rayraşîyayîşê yewîya neteweyîye dest pêkerd hunermendî zî şaristanê Lozanî ra ver bi Cenevre rayîrî ra şîyî. Dima zî şaristanê Kolnî yê Almanya de konserêk ame kerdene. Xemgînî derheqê konserê Stockholmî de vat: ''Konser de tewrbîyayîşêko pîl bi. Temsîlkarê partîyanê çar parçeyanê Kurdîstanî tewrê konserî bîyî. Mesajê xo vatî. Nê zî komelî rê zaf tesîr kerd. Şar pabeyê ci yo ke yewîya neteweyîye bêra caardene. Ma sey hunermendan wijdanê nê komelî yê, coka ma no hîs kerdêne. Xîretê hunermendan û çalakîya boykotî yê şarê ma yê Başûrî yewbînî temam kerdî. Ma Silêmanî de zî platformêkê hunermendan awan kerd. Ma do Rojawan de zî platformêk awan bikerê. Ma wazenê ke Helebçe ra heta Kobanê konseranê winasênan bikerê. ''
Hunermend Xelîl Xemgînî da zanayene ke dewleta tirke seba ke verê çareserîya kurdan bigêra destê aye ra çi bêro kena û bale ante tecrîdê vera Rayberê Şarê Kurdî Abdullah Ocalanî ser. Xemgînî vat: ''Ocalan têna rayberê PKKyî ney rayberê kurdan o. Rûmetê kurdan o. No rûmet ewro tepişte yo. Vînayîş û felsefeya Ocalanî tesîrê pêro hunermendanê kurdan kenê. Seba caardişê yewîya neteweyîye ganî her çi ra verî kurdî pêbikerê. Ma ganî keyeyê xo ra dest pê bikerê. Ma xîret bikerê ke kesê ke dişmenan reyde ca gênê ma nînan qezanç bikerê.''
